Tânărul de 20 de ani, instructor de înot la clubul Dinamo, reţinut miercuri pentru viol asupra unei fetiţe de şapte ani, a fost arestat preventiv pentru 30 de zile. Fapta s-a petrecut în incinta bazinului de înot, în timpul programului.
Reprezentanţii CS Dinamo au precizat că au reziliat contractul de activitate sportivă dintre club şi antrenor, fiind predate anchetatorilor imaginile surprinse de camerele de supraveghere.
Poliţia Capitalei a anunţat că, miercuri, poliţişti de la Secţia 6 Poliţie, sub supravegherea procurorului specializat în investigarea abuzurilor sexuale comise asupra minorilor, din cadrul Parchetului de pe lângă Judecătoria Sectorului 2, au reţinut un tânăr, în vârstă de 20 de ani, pentru viol. Ulterior, el a fost plasat în arest preventiv pentru 30 de zile, anunță Ziare.
”În fapt, la data de 13 februarie 2024, în jurul orei 20.30, Secţia 6 Poliţie a fost sesizată, de către o femeie, cu privire la faptul că, în aceeaşi zi, fiica sa, minoră, în vârstă de 7 ani, ar fi fost victima unei infracţiuni de viol, bănuit de comiterea faptei fiind instructorul de înot. Evenimentul ar fi avut loc în incinta unui bazin de înot din cadrul unui club, situat în Sectorul 2”, a transmis miercuri Poliţia.
În urma cercetărilor, a fost identificat şi depistat un tânăr, în vârstă de 20 de ani, angajat ca instructor în baza unui contract de activitate sportivă în cadrul clubului respectiv.
Din cercetări, s-a stabilit că, la momentul comiterii faptei, acesta se afla în timpul programului de lucru. Tânărul a fost dus la audieri, iar, în baza probatoriului administrat, a fost reţinut pentru 24 de ore, ulterior fiind prezentat magistraţilor, cu propunere de arestare preventivă pentru 30 de zile.
Cercetările sunt continuate de către Secţia 6 Poliţie, sub supravegherea procurorului specializat în investigarea abuzurilor sexuale comise asupra minorilor, din cadrul Parchetului de pe lângă Judecătoria Sectorului 2, pentru infracţiunea de viol, în forma agravată.”
Cu privire la situaţia de la Secţia de Nataţie a Clubului Sportiv Dinamo, dorim să subliniem angajamentul nostru ferm în abordarea şi soluţionarea promptă şi transparentă a acestui caz.
Conducerea clubului colaborează şi va colabora cu anchetatorii pentru soluţionarea cu celeritate a acestui caz, fiind puse la dispoziţie, în seara datei de 13.02.2024, imaginile înregistrate de camerele de supraveghere din zona bazinului de înot.
Repudiem cu fermitate şi condamnăm orice formă de comportament inadecvat, similar cu acela atribuit fostului nostru angajat”, a transmis Biroul Informare şi Relaţii Publice CS Dinamo.
Potrivit sursei citate, au fost luate măsuri concrete:”1. Rezilierea contractului: Am încetat orice formă de colaborare cu persoana în cauză, interzicându-i astfel orice posibilitate de a interacţiona cu minorii din cadrul clubului nostru, fie că aceştia sunt sportivi de performanţă sau amatori.
2. Certificat de Integritate Comportamentală: Vom solicita întregului personal prezentarea unui certificat care atestă integritatea comportamentală, asigurându-ne astfel de aderarea la cele mai înalte standarde etice.
3. Educaţie şi Prevenire: Vom organiza sesiuni de formare pentru sportivii noştri, concentrându-ne pe deontologia, etica şi conduita profesională adecvată în relaţia cu minorii şi persoanele vulnerabile, precum şi cu familiile acestora.
4. Analize şi Diagnoze Organizaţionale: Prin Compartimentul nostru de Analiză Psihologică, vom demara o evaluare aprofundată a Academiei de Înot şi vom extinde aceste analize la toate disciplinele sportive din cadrul clubului”.
Reprezentanţii CS Dinamo au precizat că, încă de la deschiderea secţiei de înot, au oferit părinţilor posibilitatea de a asista la antrenamente, promovând astfel o cultură de transparenţă şi siguranţă.
”Încurajăm continuarea acestei practici, reafirmând deschiderea noastră către orice sugestii sau preocupări din partea părinţilor şi a sportivilor. Clubul Sportiv Dinamo este ferm angajat în lupta împotriva oricăror forme de abuz şi va continua să colaboreze cu toate părţile interesate pentru a menţine un mediu sigur şi sănătos pentru practicarea sporturilor”, au arătat aceştia.